**Viðauki 2**

**Samantekt Ferðamálastofu um öryggisáætlun viðkomandi fyrirtækis**

Í kjölfar atviksins 25. ágúst 2024 hefur m.a. verið spurt hvort fullnægjandi öryggisáætlun viðkomandi ferðaþjónustufyrirtækis hafi verið til staðar og hvort að farið hafi verið eftir henni.

Fyrir liggur að öryggisáætlun viðkomandi fyrirtækis (Ice Journey) var til staðar. Ferðamálastofa kallaði eftir henni og er búin að fara yfir öryggisáætlunina. Staðfest er að áætlunin uppfyllir formkröfur laga um öryggisáætlanir.  Sama á við um atvikaskýrslu fyrirtækisins; hún er að mati Ferðamálastofu fullnægjandi.

Með staðfestingu á að öryggisáætlunin uppfylli formkröfur laga sendi Ferðamálastofa einnig ábendingar um atriði sem mætti bæta eða skýra betur í öryggisáætluninni. Meðfylgjandi eru ábendingar Ferðamálastofu þar að lútandi:

* Í áhættumati öryggisáætlunarinnar kemur fram að í sumum tilfellum þurfi að grípa til aðgerða til þess að lækka áhættumatið. Ekki kemur fram hvar þau atvik séu í verklagsreglum fyrirtækisins, né hvenær slíkar aðgerðir skulu vera framkvæmdar.
* Bent er á að gott sé að halda utan um viðhaldsskráningu búnaðar og tækja þar sem kemur fram hvernig skuli viðhalda öryggisbúnaði og hvernig það sé skráð.
* Í áhættumati öryggisáætlunar kemur fram að mikilvægt sé að viðhalda gönguleiðum, en ekki fjallað um hvernig eða hvenær það skuli gert. Gott væri að halda til haga viðhaldsskrá yfir gönguleiðir, þar sem allt viðhald á gönguleiðinni væri skráð og hver framkvæmi það.
* Rætt er um viðhald á íshellum, ásamt hreinsun steina sem birtast í þaki íshellis. Þá er einnig minnst á að fjarlægja lausan ís þar sem að hann gæti fallið. Verklagsreglur taka ekki á hvernig það skuli gert né hver sé ábyrgur fyrir að það sé gert. Í ábendingum Ferðamálastofu er mælt með að verklagsreglur taki á þessu ásamt því að í verklagsreglum komi öryggisúttekt á gönguleið í upphafi hvers dags. Í öryggisúttekt sé þannig skráð ástand gönguleiðar, hugsanleg frávik og það skráð í viðhaldsskrá gönguleiðar.
* Fram kemur í verklagsreglum fyrirtækisins að fararstjórar ræði sín á milli um ástand gönguleiðar í spjalli á “WhatsApp”. Ferðamálastofa leggur til að þetta sé gert með formlegri hætti og skráð í viðhaldsskrá gönguleiða, sem ætti svo að deila með öðrum fyrirtækjum sem eru að framkvæma ferðir á sömu gönguleið.
* Mikilvægt er að ferðaþjónustuaðilar deili, sín á milli, upplýsingum um ástand íshella og gönguleiða.
* Fram kemur í öryggisáætlun fyrirtækisins að öryggiskynning fari fram, en hvorki í áhættumati né verklagsreglum kemur fram hvað eigi að taka fyrir í öryggiskynningunni.
* Í áhættumati kemur fram að „þegar að þess sé þörf á að tryggja öryggi með línum“. Ekki kemur fram við hvaða aðstæður þess sé þörf né hvernig það sé metið.
* Í áhættumati kemur fram „öryggissvæði í kringum holur og sprungur“ Ekki er fjallað um hvernig það sé skilgreint né hvernig það er metið.
* Í búnaðarlista fararstjóra kemur ekki fram að þau skuli bera línur og björgunarbúnað, þó svo að áhættumatið bendi á að það gæti þurft á því að halda.
* Verklagsreglur fyrirtækisins taka ekki á hvernig skráning á viðskiptavinum skuli framkvæmd né að fararstjórar skuli hafa skráninguna með sér í ferðir. Ferðamálastofa bendir á að mikilvægt sé að öll nöfn og aldur þátttakenda í skipulagðri ferð séu skráð ásamt samskiptaupplýsingum.
* Ekki kemur fram hvernig viðkomandi öryggisáætlun er innleidd innan fyrirtækisins né hvernig hún er kynnt öllu starfsfólki og verktökum. Þá kemur heldur ekki fram hvernig skuli viðhalda þeirri innleiðingu né endurskoðun á öryggisáætluninni. Ferðamálastofa bendir á að bæta megi úr því.